Anders Samuelsen erkender, at hans parti stemte forkert i afstemning om folketingsmedlemmers pensionsalder

Liberal Alliance tog sig tilsyneladende en ordentlig blunder, da der tirsdag var afstemning i Folketingssalen.

Enhedslisten havde stillet et forslag om, at folketingsmedlemmers og ministres pensionsalder skal følge folkepensionsalderen, og det var Liberal Alliance sådan set ganske positive over for.

Der var bare et enkelt lille problem.

De kom således til at stemme imod ændringsforslaget, som det fremgår af formand Anders Samuelsens nedenstående facebook-opdatering.

Burde have stemt for

Om bommerten skyldes en tastefejl eller manglende opmærksomhed omkring hvad forslaget handlede om, skal indtil videre være usagt.

Ekstra Bladet har forsøgt at få fat i Anders Samuelsen, men han er ikke vendt tilbage på vores henvendelse.

På sin åbne facebook-profil skriver han imidlertid om fadæsen.

- Vi ønsker selvfølgelig fortsat politikeres pensionsalder op, så den er identisk med folkepensionsalderen - det forhandles i foråret. I dag var der blot tale om en ændringsforslag fra EL som ikke havde en kinamands chance for at blive vedtaget - men derfor burde vi alligevel have støttet forslaget, skriver Anders Samuelsen.